
I.- EGITATEZKO AURREKARIAK

Irizpen honen xede den foru dekretuaren proiektua Ogasun, Finantza eta Aurrekontu Saileko foru diputatuak igorri zuen aholku batzorde honetara, bat etorriz Diputatuen Kontseiluaren martxoaren 30eko 40/1999 Foru Dekretuaren 17. artikuluko 1. apartatuan aurreikusitakoarekin. Irizpen eskaerarekin batera, jendaurrean jartzeko eta entzunaldi izapideen emaitzak jasotzen dituen memoria ere gehitu da, bai eta arau eraginareni buruzko txostena, txosten ekonomikoa eta genero eraginaren aldez aurreko ebaluazioaren txostena ere, hala xedatzen baitu Foru Gobernu Kontseiluaren maiatzaren 23ko 29/2017 Foru Dekretuak, zeinak onesten baititu xedapen orokorrak egiteko prozedura, arau eraginari eta genero eraginari buruzko txostenak egiteko gidak eta araugintza jarraibideak. 

Aipatutako foru dekretuaren proiektuaren bidez, Arabako Foru Ogasunari aitorpenak eta autolikidazioak bide telematikoz aurkezteko baldintza eta eskakizun orokorrak arautzen dira.

II.- OHAR JURIDIKOAK

1.- AHOLKU BATZORDEAREN ESKUMENA IRIZPENA EMATEKO

Diputatuen Kontseiluaren martxoaren 30eko 40/1999 Foru Dekretuak, 3. artikuluan, Arabako Foru Administrazioaren Aholku Batzordearen eskumenak ezartzen ditu, eta haien artean daude irizpena ematea hauexei buruz: "Erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean".

Zerga arloan Lurralde Historikoaren eskumenari buruz egiten den lehen erreferentzia, Espainiako Konstituzioaren Lehen Xedapen Gehigarrian aurkitzen dugu. Hauxe ezartzen du: "Konstituzioak babestu eta onartzen ditu forudun lurraldeetako eskubide historikoak. Foru araubide horren eguneratze orokorra, hala badagokio, Konstituzioaren eta autonomia estatutuen esparruan egingo da".

Horrez gain, Euskal Autonomia Erkidegoko Autonomia Estatutuaren 41.2.a) artikuluak honako hau ezartzen du: "Lurralde Historikoetako erakunde eskumendunek zerga araubidea mantendu, ezarri eta arautu ahal izango dute beren lurraldean, Estatuko zerga egitura orokorrari, koordinaziorako, zerga harmonizaziorako eta Estatuarekiko lankidetzarako ekonomia- itunak berak jaso ditzan arauei eta Autonomia Erkidegoaren baitan helburu horiexetarako Eusko Legebiltzarrak eman ditzanei loturik".






EAEren eta estatuaren artean sinatutako Ekonomia Itunak, maiatzaren 23ko 12/2002 Legeak onetsitakoak, honako hau ezartzen du 1. artikuluan:

"Lurralde Historikoetako erakunde eskudunek beren zerga sistema eduki, ezarri eta arautu ahal izango dute beren lurraldearen barruan”.
.
Bestalde, azaroaren 25eko 27/1983 Legeak, zeina Euskal Autonomia Erkidego osorako erakundeen eta bertako Lurralde Historikoetako foru erakundeen arteko harremanei buruzkoa baita, honako hau ezartzen du 7.6 artikuluan, foru erakundeen eskumen esklusibo gisa: "Autonomia Estatutuaren 41. artikuluak esaten dituenak eta, oro har, Ekonomia Itunaren Legeak edo zerga alorreko beste arau edo manuren batzuk emanda izan ditzaketen guztiak".

Azkenik, Arabako Zergen otsailaren 28ko 6/2005 Foru Arau Orokorrak Arabako Lurralde Historikoko zerga sistemaren printzipioak eta arau juridikoak erregulatzen ditu, eta, 4. artikuluan, ahalmena ematen dio Arabako Foru Aldundiari hura garatzeko beharrezkoak izan daitezkeen xedapenak emateko.

Zehazki, aitorpenak eta autolikidazioak aurkezteko betebeharra, zerga betebehar formala, aipatutako 6/2005 Foru Arauaren 29.2 c) artikuluan jasotzen da, eta artikulu beraren 3. puntuan hau adierazten da: "Artikulu honetan xedatutakoa garatzeko ematen diren erregelamenduzko xedapenetan zerga betebehar formalak betetzearen inguruabarrak arautu ahal izango dira".

Halaber, Foru Arau horren 81. artikuluak ezartzen du Arabako Foru Aldundiak zergapekoei informazioa eta laguntza eman behar diela beren eskubide eta betebeharrei buruz, besteak beste, autolikidazioak eta aitorpenak egiten laguntzeko, eta, horretarako, zergadunekiko dokumentu prozedura guztietan IKTak (informazio eta komunikazio teknologiak) erabiltzea sustatu behar du. Horiek horrela, 81. artikuluan aurreikusitako informazio jarduketak teknika eta bitarteko elektroniko, informatiko eta telematikoak erabiliz eta aplikatuz egin ahal izango dira. 

Horregatik guztiagatik, Arabako Foru Ogasunari aitorpenak eta autolikidazioak bide telematikoz aurkezteko baldintza eta eskakizun orokorrak arautzen dituen Foru Dekretuak aholku batzorde honen nahitaezko irizpena behar du.

2.- ERAKUNDE ESKUMENA ETA ARAUDI GAIKUNTZA

Arabako Zergei buruzko Foru Arau Orokorraren 4.1 artikuluak Arabako Foru Aldundiari esleitzen dio zerga arauak garatzeko araudi eskumena; nolanahi ere, tokiko zergei dagokienez, badira toki erakundeei dagozkien eskumenak ere. 








Bestalde, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 52/92 Foru Arauaren 7.2 artikuluak hau ezartzen du: "Araudi ahalmena baliatuz, Diputatuen Kontseiluari dagokio foru arauak garatu eta egikaritzeko araudiak onestea, foru dekretuen bitartez".

3.- PROZEDURA 

Prozedura izapidetzean erabat bete dira xedapen orokorrak egiteari buruzko indarreko arauak, honako hauei dagokienez: proposamena aurkezteko eskumena duen erakundea; arau eraginari, eragin ekonomikoari eta genero eraginaren aldez aurreko ebaluazioari buruzko txostenak ematea; Aholku Batzordeari kontsulta eskatzea, eta onartzeko eskumena duen erakundea.

Hain zuzen ere, Foru Gobernu Kontseiluaren maiatzaren 23ko 29/2017 Foru Dekretuaren 9. artikuluan ezarritakoari erreparatuz, proiektuaren aurrerapena jendaurrean jartzeko izapidea eta aldez aurreko kontsulta publikoa egin dira, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2020ko abuztuaren 6koa, eta bertan ageri da araudi xedapena idazteko aintzat hartu beharreko proposamen edo oharrik ez dela erregistratu.

Bestalde, 2020ko uztailaren 21ean, Zerga Araudiaren Zerbitzuak genero eraginari buruzko txostena eman zuen, zeina foru aldundi honetako Berdintasun, Lankidetza eta Kulturartekotasun Zerbitzuak berretsi baitzuen, 2020ko abuztuaren 28ko txostenaren bitartez.

Azkenik, Foru Gobernu Kontseiluaren maiatzaren 23ko 29/2017 Foru Dekretuaren 13. artikuluan ezarritakoari erreparatuz, proiektuaren entzunaldi izapidea egin da, baliabide telematikoen bitartez, Arabako Foru Aldundiaren webgunearen bidez. Espedientean izapide horren emaitzei buruzko memoria jaso da, 2020ko abuztuaren 28koa, eta bertan ageri da araudi xedapena idazteko aintzat hartu beharreko proposamen edo oharrik ez dela erregistratu.

III.- FORU DEKRETUAREN EGITURA.

Foru dekretuaren proiektuak honako egitura hau du: zioen azalpena, zortzi artikulu dituen azalpen atala, xedapen indargabetzaile bat eta azken bi xedapen.

Foru Dekretuaren proiektuak, xedapen indargabetzailearen bidez, indarrik gabe uzten du Diputatuen Kontseiluaren abenduaren 23ko 110/2008 Foru Dekretua. Foru dekretu horrek Foru Ogasunean aitorpenak eta autolikidazioak telematikoki aurkezteko baldintza orokorrak arautzen ditu.

Bestalde, azken xedapenetatik lehenengoak ahalmena ematen dio Ogasun, Finantza eta Aurrekontu Saileko foru diputatuari irizpenaren xede den foru dekretua garatzeko.





Azken xedapenetako bigarrenak ezartzen duenez, Foru Dekretua argitaratzen den egunean bertan jarriko da indarrean, eta 2021eko urtarrilaren 1ean hasten den aurkezpen epea duten aitorpenei eragingo die. 

IV. ARAUDI PROPOSAMENAREN ANALISIA 

Diputatuen Kontseiluaren abenduaren 23ko 110/2008 Foru Dekretua onetsi zenetik hamabi urte igaro direnez gero, egokitzat jo da Foru Ogasunean aitorpenak eta autolikidazioak telematikoki aurkezteko baldintza eta betekizun orokorrak eguneratzea, aldi horretan Aldundiak ezarritako tresna informatikoetara egokitzeko.

Azter ditzagun, beraz, irizpenaren xede den foru dekretuaren artikuluak:

1. artikulua. Bide telematikoz aurkeztu beharreko aitorpenak.

Ez dago aldaketa nabarmenik artikulu honen edukian, indargabetu beharreko foru dekretuaren baliokidearekin alderatuta.

2. artikulua. Aitorpenak bide telematikoz aurkeztu behar dituzten zergapekoak.

Hau da egin den aldaketa: zehaztu da oro har bide telematikoz aurkeztu beharko dituztela aitorpenak "jarduera ekonomikoak garatzen dituzten zergapekoek eta sozietateen gaineko zergaren zergadunek", baldin eta Ekonomia Itunaren arabera Arabako Foru Aldundian aurkeztu behar badituzte aitorpenak.

Horrez gain, jarduera ekonomikoaren kontzeptua pertsona fisikoen errentaren gaineko zergan definitutakoa dela adierazi da

Aitorpen ereduei buruzko aipamena kendu da, zehazki, aitorpenak betetzeko bertan jasotako jarraibideei buruzkoa. 
3. artikulua. Aitorpenak bide telematikoz aurkezteko baldintza orokorrak eta prozedura orokorra. 
Artikulu honetan honako aldaketa hauek egin dira:

· Zergapekoak, edo, hala badagokio, haren ordezkari boluntarioak edo profesional baimenduak sarbidea izan behar du Arabako Foru Aldundiaren egoitza elektronikoaren (Adundi Digitala) erabiltzaile gisa. Sarbide hori apirilaren 5eko 26/2011 Foru Dekretuan eta azaroaren 29ko 74/2011 Foru Dekretuan dago araututa.

Diputazio Digitalaren zerbitzuei buruzko aipamena kendu da, zerbitzu horiek kendu egin baitira Egoitza Elektronikoa abian jarri zenetik.







· "Erabiltzailea/sarbide gakoa" ez da jada egoitza elektronikora sartzeko bidea, "egoitza elektronikora sartzeko berariaz gaitzen den beste edozein sistema"k ordezkatu baitu.



· Aurkeztu aurkeztu dela, eta, hala badagokio, erantsitako artxiboak edo dokumentuak, bai eta horiek zein egunetan eta ordutan aurkeztu diren ere egiaztatzen duen dokumentu bat" sortzeko betebeharra sartu da, aurkezlearentzako bermeak areagotzeko. 
4. artikulua. Aitorpenak aurkezteko eta ordaintzeko epea. 
Ez dago aldaketarik, 110/2008 Foru Dekretuarekin alderatuta.
5. artikulua. Aitorpenak aurkeztea: arau orokorrak.
Aitorpenak Arabako Foru Aldundian aurkeztu behar izateaz gain Ekonomia Itunean xedatutakoaren arabera beste zerga administrazio batzuei ere aurkeztu behar dizkieten zergapekoei buruzko aipamena kendu da, garrantzirik ez duelako.
6. artikulua. Sartzeko eta itzultzeko modua
"Ogasun, Finantza eta Aurrekontu Saileko diputatua" aipamenaren ordez, "indarreko legeria" jarri da, Internet bidez aurkeztutako aitorpenei dagozkien diru sarrerak eta itzulketak egiteko prozedurak eta epeak ezartzeari dagokionez.

7. artikulua. Aitorpenak bide telematikoz "profesionalen" bidez aurkezteko prozedura.

Baliozkotu egin behar dira Ogasun, Finantza eta Aurrekontu Sailak emandako laguntza programak ez diren beste garapen informatiko batzuen bidez lortutako fitxategiak; hau da, egiaztapen prozesua pasatu behar dute, egiaztatzeko sortutako ereduek araudian ezarritako formatua, ezaugarriak eta espezifikazioak dituztela. Baliozkotzeko programa Foru Aldundiaren webgunetik jaitsi ahal izango da.

Ñabardura hau erantsi da: "Baliozkotzea" gainditu ez duten fitxategiak (indarrean dagoen dekretuan "errorea sortu dutela" aipatzen da) ez dira onartuko, baina, lehen bezala, "profesionalarentzat" diagnostiko bat egingo da ez onartzeko arrazoiei buruz.

8. artikulua. Zergapekoak edo haren borondatezko ordezkariak aitorpenak aurkezteko prozedura.

Fitxategiak baliozkotzeari dagokionez, 7. artikuluko aldaketa berberak egin dira, baina zergapekoari edo haren ordezkariari dagokionez.






Online aitorpenen kasuan, "erabiltzailea/sarbide gakoa" ez da jada egoitza elektronikora sartzeko bidea, "egoitza elektronikora sartzeko berariaz gaitzen den beste edozein sistema"k ordezkatu du. Horrez gain, aitorpenak sortu eta bidaltzeko zerbitzuan sartzeko metodoa deskribatu da.


V. ONDORIOAK

LEHENA.- Arabako Foru Aldundiko Aholku Batzordeak irizpena eman behar du proposatutako foru dekretuaren proiektuari dagokionez, Arabako Lurralde Historikoaren eskumeneko gaia delako.

BIGARRENA.- Foru dekretuaren proiektuak ordenamendu juridikoa betetzen du eta araudian ezarritako lege gaikuntza eta eskumen esparruaren barruan eman da.












